Kopecký Red Wingsin paidassa.
**Tomáš Kopecký** (s. 5. helmikuuta 1982 Ilava, Tšekkoslovakia) on uransa päättänyt slovakialainen jääkiekkoilija. Hänen pelipaikkansa on laitahyökkääjä, mutta hän pystyy pelaamaan myös keskushyökkääjänä. Hän edusti viimeisenä NHL-seuranaan Florida Panthersia. Kopecký pelasi vuodesta 2006 lähtien NHL:ssä yhteensä yli 500 runkosarjaottelua. Hän on voittanut Stanley Cupin vuosina 2008 ja 2010.

Ura
---

### Seuraura

#### Uran alku Slovakiassa

Kopecký on HK Dukla Trenčínin kasvatti. Hän pelasi seuran alle 18- ja 20-vuotiaissa junioreissa viidellä kaudella. Kaudella 1999–2000 hän pelasi Slovakian Extraliigassa 52 ottelua tehopistein 3+4=7. Kopecký herätti kiinnostusta rapakon takana ja Detroit Red Wings varasi hänet toisella kierroksella 38. pelaajana vuoden 2000 NHL:n varaustilaisuudessa. Kaudeksi 2000–2001 Kopecký siirtyi WHL-juniorisarjan Lethbridge Hurricanesiin. Hän pelasi Lethbridgessä myös seuraavan kauden ja pelasi kauden aikana myös AHL-otteluita Cincinnati Mighty Ducksissa.

#### Detroit Red Wings (2002–2009)

Kopecký siirtyi kaudeksi 2002–2003 Detroit Red Wingsin organisaatioon, mutta pelasi koko kauden AHL:ssä Grand Rapids Griffinsissä. Hän teki kaudella tehopisteet 17+21=38. Kahdella seuraavalla kaudella Kopecký kärsi loukkaantumisista ja pelasi kummallakin 48 ottelua. Kaudella 2005–2006 hän teki Grand Rapidsissä 77 ottelussa tehopisteet 32+40=72 ja pelasi NHL:ssä ensimmäisen ottelunsa 28. helmikuuta 2006 San Jose Sharksia vastaan.

Kauden 2006–2007 Kopecký aloitti NHL:ssä, mutta hän mursi solisluunsa joulukuussa 2006 pelatussa ottelussa Chicago Blackhawksia vastaan. Hän pelasi kaudella vain 26 runkosarjaottelua ja pudotuspeleissä neljä ottelua. Kopecký teki kaudella Detroitin kanssa kolmivuotisen jatkosopimuksen. Loukkaantumiset jatkuivat myös kaudella 2007–2008, jolloin Kopecký loukkaantui huhtikuussa 2008 Columbus Blue Jacketsia vastaan runkosarjan lopulla. Hän pelasi runkosarjassa 77 ottelua lähinnä nelosketjussa tehopistein 5+7=12. Kopecký ei pelannut pudotuspeleissä, joiden päätteeksi Detroit voitti Stanley Cupin. Hänet luetaan Stanley Cup -voittajaksi, sillä hän pelasi riittävästi runkosarjassa (vähintään 41 ottelua).

Kopecký pelasi Detroitissa vielä kauden 2008–2009, jolloin hän teki 79 ottelussa tehopisteet 6+13=19 ja eteni jälleen Stanley Cup -finaaleihin, jotka Detroit kuitenkin hävisi Pittsburgh Penguinsille otteluvoitoin 3–4.

#### Chicago Blackhawks (2009–2011)

Heinäkuussa 2009 Kopecký siirtyi vapaana agenttina maanmiehensä Marián Hossan kanssa kaksivuotisella pelaajasopimuksella Chicago Blackhawksiin. Kopeckýn sopimuksen arvo oli 1,25 miljoonaa dollaria kaudessa. Hän teki kaudella 74 ottelussa tehopisteet 10+11=21. Kopecký ei ollut Blackhawksin kokoonpanossa pudotuspelien alussa, mutta pääsi mukaan kolmos- ja neloskenttään ottelusarjassa Vancouver Canucksia vastaan. Chicago eteni Stanley Cup -finaaleihin, joissa Kopeckýn edustama joukkue pelasi kolmatta kertaa peräkkäin. Kopecký teki voittomaalin ensimmäisessä loppuottelussa Philadelphia Flyersia vastaan korvatessaan loukkaantuneen Andrew Laddin. Vaikka Ladd palasi kokoonpanoon, joukkueen päävalmentaja Joel Quenneville piti Kopeckýn mukana kaikissa loppuottelusarjan otteluissa. Chicago voitti Stanley Cupin ja Kopecký teki pudotuspeleissä kuusi tehopistettä 17 ottelussa.

Kaudella 2010–2011 Kopeckýn vastuu hyökkäyspäässä kasvoi ja hän teki 81 runkosarjaottelussa uransa ennätyspisteet 15+27=42. Hän loukkaantui pudotuspelien ensimmäisen kierroksen avausottelussa Vancouver Canucksia vastaan, eikä enää pelannut loppukaudella.

#### Florida Panthers (2011–)

Kopeckýn sopimus Chicagon kanssa oli päättymässä heinäkuun 2011 alussa. Chicago myi Kopeckýn pelaajaoikeudet 27. kesäkuuta 2011 Florida Panthersiin, josta se sai vaihdossa seitsemännen kierroksen varausvuoron. Kaksi vuorokautta myöhemmin Kopecký teki Floridan kanssa nelivuotisen pelaajasopimuksen, joka oli arvoltaan noin 12 miljoonaa dollaria.

### Maajoukkueura

Kopecký edusti Slovakiaa kerran alle 18-vuotiaiden MM-kilpailuissa ja kolmesti peräkkäin nuorten MM-kisoissa vuosina 2000, 2001 ja 2002. Hän oli mukana Vancouverin talviolympialaisissa vuonna 2010, kun Slovakia sijoittui turnauksessa neljänneksi. Kopeckýn ensimmäiset aikuisten MM-kisat olivat vuonna 2012 ja Slovakia saavutti niistä kisoista hopeaa.

Yksityiselämä
-------------

Kopecký on naimisissa Marian kanssa ja parilla on kaksi lasta; Jakub (syntynyt helmikuussa 2004) ja Tobias (syntynyt helmikuussa 2009).

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1999–2000 | Dukla Trenčín | SloEl | 52 | 3 | 4 | 7 | 24 | 5 | 0 | 0 | 0 | 0 |  |  |  |  |  |  | JMM | 7 | 0 | 2 | 2 | 4 |
| 2000–2001 | Lethbridge Hurricanes | WHL | 49 | 22 | 28 | 50 | 52 | 5 | 1 | 1 | 2 | 6 |
|  | Cincinnati Mighty Ducks | AHL | 1 | 0 | 0 | 0 | 0 | – | – | – | – | – |  |  |  |  |  |  | JMM | 7 | 2 | 2 | 4 | 16 |
| 2001–2002 | Lethbridge Hurricanes | WHL | 60 | 34 | 42 | 76 | 94 | 4 | 2 | 1 | 3 | 15 |
|  | Cincinnati Mighty Ducks | AHL | 2 | 1 | 1 | 2 | 6 | 2 | 0 | 0 | 0 | 0 |  |  |  |  |  |  | JMM | 7 | 3 | 5 | 8 | 22 |
| 2002–2003 | Grand Rapids Griffins | AHL | 70 | 17 | 21 | 38 | 42 | 14 | 0 | 0 | 0 | 6 |
| 2003–2004 | Grand Rapids Griffins | AHL | 48 | 6 | 6 | 12 | 28 | 1 | 0 | 0 | 0 | 2 |
| 2004–2005 | Grand Rapids Griffins | AHL | 48 | 8 | 8 | 16 | 35 | – | – | – | – | – |
| 2005–2006 | Grand Rapids Griffins | AHL | 77 | 32 | 40 | 72 | 123 | 16 | 3 | 4 | 7 | 25 |
|  | Detroit Red Wings | NHL | 1 | 0 | 0 | 0 | 2 | – | – | – | – | – |
| 2006–2007 | Detroit Red Wings | NHL | 26 | 1 | 0 | 1 | 22 | 4 | 0 | 0 | 0 | 6 |
| 2007–2008 | Detroit Red Wings | NHL | 77 | 5 | 7 | 12 | 43 | – | – | – | – | – | Stanley Cup |
| 2008–2009 | Detroit Red Wings | NHL | 79 | 6 | 13 | 19 | 46 | 8 | 0 | 1 | 1 | 7 |
| 2009–2010 | Chicago Blackhawks | NHL | 74 | 10 | 11 | 21 | 28 | 17 | 4 | 2 | 6 | 8 | Stanley Cup |  |  |  |  |  | OK | 7 | 1 | 0 | 1 | 2 |
| 2010–2011 | Chicago Blackhawks | NHL | 81 | 15 | 27 | 42 | 60 | 1 | 0 | 0 | 0 | 0 |
| 2011–2012 | Florida Panthers | NHL | 80 | 10 | 22 | 32 | 32 | 7 | 1 | 0 | 1 | 4 |  |  |  |  |  |  | MM | 10 | 5 | 1 | 6 | 4 |
| 2012–2013 | HK Dukla Trenčín | Extraliga | 4 | 2 | 2 | 4 | 0 | – | – | – | – | – |
|  | Florida Panthers | NHL | 47 | 15 | 12 | 27 | 28 | – | – | – | – | – |  |  |  |  |  |  | MM | 8 | 0 | 2 | 2 | 6 |
| 2013–2014 | Florida Panthers | NHL | 49 | 4 | 8 | 12 | 18 | – | – | – | – | – |  |  |  |  |  |  | OK | 2 | 0 | 0 | 0 | 0 |
| 2014–2015 | Florida Panthers | NHL | 64 | 2 | 6 | 8 | 28 | – | – | – | – | – |  |  |  |  |  |  | MM |  |  |  |  |  |
|
| 10 kautta | yhteensä | NHL | 578 | 68 | 106 | 174 | 307 | 37 | 5 | 3 | 8 | 25 |

Lähteet
-------

* Tomas Kopecky *Eliteprospects.com*. Viitattu 18.12.2010. (englanniksi)
* Tomáš Kopecký The Internet Hockey Databasessa (englanniksi)
* Tomáš Kopecký Legends of Hockey -sivustolla (englanniksi)

### Viitteet

1. 1 2 3 4 5 6  Eliteprospects
2. ↑  Tomas Kopecky 2005–06 Game Log Hockey-Reference.com. Viitattu 11.7.2011. (englanniksi)
3. ↑  Tomas Kopecky Jatkoaika.com. Viitattu 11.7.2011. (englanniksi)
4. ↑  Hahn, John: Kopecky undergoes successful surgery  22.4.2008. Detroit Red Wings. Viitattu 11.7.2011. (englanniksi)
5. ↑  Blackhawks Sign Hossa To 12-Year Deal  1.7.2009. Chicago Blackhawks. Viitattu 18.12.2010. (englanniksi)
6. ↑  Legends of Hockey
7. ↑  Rosen, Dan: Blackhawks outlast Flyers 6–5 in wild Game 1  30.5.2010. NHL. Viitattu 18.12.2010. (englanniksi)
8. ↑  Rosen, Dan: Pisani gets his chance with Kopecky sidelined  15.4.2011. Chicago Blackhawks. Viitattu 11.7.2011. (englanniksi)
9. ↑  Florida Panthers Agree to Four-Year Contract with C Tomas Kopecky  29.6.2011. Florida Panthers. Viitattu 2.7.2011. (englanniksi)
10. ↑  Malik, George: Kopy's a family man  9.11.2006. mlive.com. Viitattu 11.7.2011. (englanniksi)
11. ↑  Malik, George: Kopecky becomes a dad x 2  21.2.2009. mlive.com. Viitattu 11.7.2011. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Tomáš Kopecký**.